# Аляксандар Зьвераў

|  |
| --- |
| Аляксандар Зьвераў |
|  |
| Краіна | * Нямеччына
 |
| Пражывае ў | * Монтэ-Карлё
 |
| Нарадзіўся | 20 красавіка 1997(1997-04-20) (29 гадоў)* Гамбург, Нямеччына
 |
| Рост | 198 см |
| Вага | 90 кг |
| Пачатак кар’еры | 2013 — цяпер |
| Прызавыя грошы | 65 845 262 $ |
| Адзіночны разрад |
| Матчаў | 555–232 |
| Тытулаў |
24 |
| Найвышэйшы рэйтынг |
2 (13 чэрвеня 2022) |
| Турніры Вялікага шлему |
| Аўстралія |
фінал (2025) |
| Францыя |
фінал (2024) |
| Ўімбэлдан |
4 раўнд (2017, 2021, 2024) |
| ЗША |
фінал (2020) |
| Асноўныя турніры |
| Кубак Мастэрз | **перамога** (2018, 2021) |
| Алімпіяда |
золата (Токіё, 2021) |
| Парны разрад |
| Матчаў | 75–95 |
| Тытулаў |
3 |
| Найвышэйшы рэйтынг |
68 (18 сакавіка 2019) |
| Турніры Вялікага шлему ў пары |
| Францыя |
1 раўнд (2016) |
| **Аляксандар Зьвераў** у Вікісховішчы  |

**Алякса́ндар Зьве́раў** (па-нямецку: *Alexander Zverev*; нар. 20 красавіка 1997 году) — нямецкі тэнісіст. У чэрвені 2022 году ён узьняўся на другі радок сусьветнага рэйтынгу ў мужчынскім адзіночным разрадзе паводле вэрсіі Асацыяцыі тэнісістаў-прафэсіяналаў (АТП). Паходзіць з расейскай сям’і тэнісістаў, якія пераехалі ў Гамбург.

## Кар’ера

Зьвераў на US Open у 2016 годзе.
Дэбютаваў на турнірах АТП у 2014 годзе ў веку 17 гадоў. Свой першы сэзон скончыў на 136-м месцы ў рэйтынгу. У наступным сэзоне спартовец трапіў у фінал адкрытага чэмпіянату Баварыі ў парным разрадзе. Год скончыў на 83-м радку рэйтынгу адзінкавага разраду. Як наймаладзейшы гулец у топ-100, ён быў прызнаны наваком году АТП. У наступным сэзоне тэнісіст хутка прасоўваўся ў рэйтынгу. Гэтаму паспрыяла прасоўваньне ў фіналы на турнірах у Ніццы і Гале. Крыху пазьней Зьвераў перамог на адкрытым чэмпіянаце Санкт-Пецярбургу. Пасьля турніру Мастэрз у Шанхаі немец узьняўся на 20-е месца рэйтынгу. Падчас сэзону 2017 году Зьвераў значна палепшыў свае вынікі на турнірах найвышэйшага ўзроўню АТП-тура, за выняткам чатырох турніраў Вялікага шлему. На адкрытым чэмпіянаце Зюд-дэ-Франс спартовец узяў тытул як у адзінкавым, гэтак і ў парным разрадах. У тым жа годзе ён упершыню трыюмфаваў на турніры Мастэрз, узяўшы тытул на адкрытым чэмпіянаце Рыму. Вярнуўшыся на цьвёрдыя корты, Зьвераў выйграў свае апошнія два тытулы ў сэзоне ў жніўні. Зьвераў скончыў год на чацьвертым месцы ў рэйтынгу. Спартовец захоўваў сваё месца ў топ-5 рэйтынгу цягам усяго наступнага году, аднак ён усё яшчэ ня меў высокіх вынікаў на буйных турнірах. На грунтавых кортах спартовец узяў некалькі тытулаў, а на адкрытым чэмпіянаце Францыі ён прасунуўся да чвэрцьфіналу. Другая палова сэзону была цяжкай, але скончылася перамогай немца на выніковым турніры АТП. У фінале турніру тэнісіст перамог сэрба Новака Джокавіча зь лікам *6–4, 6–3*.

У 2019 годзе ў Зьверава меліся цяжкасьці з гульнёю, а адзіны тытул быў здабыты на адкрытым чэмпіянаце Жэнэвы. Тэнісіст тлумачыў свае цяжкасьці ў пачатку сэзону тым, што яго абцяжарвала судовая справа з сваім былым агентам Патрысіё Апэем, зь якім ён расстаўся ў міжсэзоньні. Ён выбыў зь першай пяцёркі ў пачатку жніўня ўпершыню за амаль два гады, а сэзон Зьвераў скончыў на 7-м месцы ў сусьветным рэйтынгу. Немец упершыню прабіўся ў паўфінал аднаго з турніраў Вялікага шлему, адзначыўся гэтым на адкрытым чэмпіянаце Аўстраліі 2020 году. Пачынаючы з 12 сакавіка і да пачатку жніўня АТП прыпыніла турніры праз пандэмію каранавірусу. Па аднаўленьне спаборніцтваў Зьвераў дакрочыў да фіналу адкрытага чэмпіянату ЗША. У 2021 годзе ён выйграў свой 14-ы тытул АТП, перамогшы ў фінале на турніры ў Акапулька Стэфанаса Цыцыпаса. Затым рушыла перамога на адкрытым чэмпіянату Мадрыду і выхад у паўфінал Ралян Гаросу, дзе спартовец саступіў Цыцыпасу ў пяці сэтах. На Ўімбэлданскім турніры немец выбыў у чацьвертым раўндзе, але гэта не зашкодзіла яму вярнуцца ў ліпені 2021 году ў топ-5 амаль праз 2 гады. На летніх Алімпійскіх гульнях 2020 году, якія ладзіліся ў 2021 годзе празь перанос, атлет узяў залаты мэдаль для Нямеччыны. Да канца году ён разжыўся яшчэ некалькімі тытуламі, у тым ліку зноў стаў пераможцам выніковага турніру АТП.

Немец на турніры ў Монтэ-Карлё ў 2022 годзе.
У 2022 годзе спартовец даходзіў да фіналаў розных турніраў, але тытулаў яму бракавала. На адкрытым чэмпіянаце Францыі ў паўфінальным матчы супраць Рафаэля Надаля, ён скончыў матч праз 3 гадзіны і 13 хвілінаў пасьля пачатку пасьля таго, як пашкодзіў правую шчыкалатку і парваў усе тры бакавыя вязы. У выніку спартоўца вывезьлі з корта ў інвалідным вазку. Зьвераў паведаміў, што траўма вымусіць яго прапусьціць некалькі турніраў, а 8 чэрвеня 2022 году яму была зробленая апэрацыю па аднаўленьні разарваных вязаў. Не зважаючы на вылет з Ралян Гаросу, 13 чэрвеня 2022 году ён дасягнуў найлепшага ў сваёй кар’еры месца ў сусьветным рэйтынгу, якім стаў другі радок. Аднак, 2022 год спартовец скончыў на 12-м месцы ў рэйтынгу, то бок найніжэйшым за пяць гадоў. Зьвераў упершыню пасьля траўмы шчыкалаткі вярнуўся ў тур, узяўшы ўдзел у першым Аб’яднаным кубку. Пасеяны пад 13-м нумарам на адкрытым чэмпіянаце Мадрыду, ён атрымаў сваю 350-ю перамогу ў кар’еры, стаўшы адзіным гульцом да 30 гадоў, які дасягнуў такога паказьніка. Улетку вынікі спартоўца палепшыліся, то бок ён трапіў у паўфінал адкрытага чэмпіянату Жэнэвы і на Ралян Гаросе. На турніры ў Штутгарце ён таксама дакрочыў да паўфіналу. Перамогай для тэнісіста стаў турнір у Гамбургу.

У Мэльбурне ён упершыню з 2020 году выйшаў у паўфінал адкрытага чэмпіянату Аўстраліі. Пасьля гэтага быў шэраг няўдалых выступаў, але ў Рыме Зьвераў здабыў свой шосты тытул Мастэрз, перамогшы ў фінале Нікаляса Хары. На адкрытым чэмпіянаце Францыі гулец прасунуўся ў фінал буйнога турніру ўпершыню пасьля адкрытага чэмпіянату ЗША 2020 году і ў свой першы на грунте. У спрэчным матчы ён саступіў Алькарасу. Пасьля шэрагу турнірах на травяных кортах, вярнуўшыся на грунт, Зьвераў дайшоў да фіналу ў Гамбургу, зазнаўшы паразу ад француза Арцюра Фіса ў трох сэтах. Перамога чакала тэнісіста на турніры Мастэрз у Парыжы, дзе немец выгуляў у фінале Юго Юмбэра, вярнуўшыся на другі радок сусьветнага рэйтынгу. На пачатку 2025 году спартовец трапіў у свой трэці фінал турніру Вялікага шлему, згуляўшы там на Аўстраліян Оўпэн супраць Яніка Сынэра. Немец саступіў італьянцу, а на пасьляматчавай прэсавай канфэрэнцыі ён разважаў пра сваю кар’еру і ціск ад таго, што ён ёсьць толькі сталым прэтэндэнтам на тытул Вялікага шлема, адзначыўшы, што ня хоча быць найлепшым гульцом у гісторыі безь Вялікага шлема. Цягам наступных двух месяцаў Зьвераў даходзіў да чвэрцьфіналаў паўднёваамэрыканскіх турніраў, у якіх браў удзел. У красавіку 2025 году немец выйграў свой трэці тытул у Мюнхэне і 24-ы ў агульным заліку ў свой дзень народзінаў, абгуляўшы ў двух сэтах Бэна Шэлтана. На траве Зьвераў дакрочыў да свайго трэцяга фіналу цягам сэзону на турніры ў Штутгарце, зазнаўшы паразу ад Тэйлара Фрыца ў трох сэтах, што стала ягонай пятай паразай запар супраць амэрыканца. Тэнісіст скончыў сэзон, заняўшы трэці радок у сусьветным рэйтынгу пасьля Сынэра і Алькараса.

## Крыніцы

## Вонкавыя спасылкі

* Старонка на ATP.
* Старонка на ITF.